## Naredba o namjeni, vrsti i količini ribolovnih alata i opreme u gospodarskom ribolovu i vrsti i količini ribolovnih alata, opreme i mamaca u rekreacijsko-športskom ribolovu

### NN 149/2002 (13.12.2002.), Naredba o namjeni, vrsti i količini ribolovnih alata i opreme u gospodarskom ribolovu i vrsti i količini ribolovnih alata, opreme i mamaca u rekreacijsko-športskom ribolovu

# MINISTARSTVO POLJOPRIVREDE I ŠUMARSTVA

2407

Na temelju članka 14. stavka 1.
i članka 24. Zakona o slatkovodnom ribarstvu (»Narodne novine«, br. 106/01),
ministar poljoprivrede i šumarstva donosi

## NAREDBU

### O NAMJENI, VRSTI I KOLIČINI RIBOLOVNIH ALATA I OPREME U GOSPODARSKOM RIBOLOVU I VRSTI I KOLIČINI RIBOLOVNIH ALATA, OPREME I MAMACA U REKREACIJSKO- -ŠPORTSKOM RIBOLOVU

GLAVA I.

Članak 1.

Glavom I. ove Naredbe određuje
se namjena, vrsta i količina ribolovnih alata i opreme koja se smije
upotrebljavati prilikom obavljanja gospodarskog ribolova na ribolovnim vodama
Repub­like Hrvatske odnosno koja se smiju upisati na jednu povlasticu za
gospodarski ribolov (u daljnjem tekstu: povlastica).

Članak 2.

(1) Gospodarski ribolov na
ribolovnim vodama Republike Hrvatske dozvoljeno je obavljati sljedećim
ribolovnim alatima:

1. MREŽA PLIVARICA;

2. MREŽA DUBINSKA – BOLOND;

3. MREŽA SAMOLOV – MERAŽA;

4. MREŽA SAČMARICA;

5. MREŽA SETKA – KECA;

6. VRŠA – VRŠKA;

7. VRŠA – SENKER.

(2) Po jednoj (1) povlastici
dozvoljena je istovremena upotreba sljedećih ribolovnih alata:

1. MREŽA PLIVARICA – ukupne
dužine do 120 metara, visine mrežnog tega najviše do 4 metra s veličinom oka od
5 cm do 9 cm računajući od čvora do čvora;

2. MREŽA DUBINSKA – BOLOND –
ukupne dužine do 120 metara, visine mrežnog tega do 3 metra s veličinom oka od
5 cm do 12 cm računajući od čvora do čvora;

3. MREŽA SAMOLOV – MERAŽA – ukupne
dužine do 250 metara, visine mrežnog tega do 6 metara s veličinom oka od 5 cm
do 9 cm računajući od čvora do čvora;

4. MREŽA SAČMARICA – jedan
komad, visine do 180 cm s veličinom oka do 4 cm računajući od čvora do čvora;

5. MREŽA SETKA – KECA – jedan
komad, s veličinom oka do 3 cm računajući od čvora do čvora;

6. VRŠA – VRŠKA – do 30 komada;

7. VRŠA – SENKER – do 10 komada.

Članak 3.

(1) Ribolovni alati iz članka 1.
ove Naredbe moraju biti označeni propisanim oznakama.

(2) Oznaka iz stavka 1. ovog članka
sastoji se od okrugle pločice izrađene od nekorozivnog metala (aluminij,
mesing, inoks) promjera 7 cm i debljine 2 mm, na kojoj je ugravirano sljedeće:

– oznaka ribolovne zone (veliko
štampano slovo i broj);

– broj povlastice;

– godina izdavanja povlastice.

(3)  Oznaka iz stavka 1. ovog članka postavlja se na početak, sredinu
i kraj ribolovnog alata (na gornjak – gornje uže za mreže) odnosno na uže vrša
najdalje 50 cm od vrše.

Članak
4.

Prilikom
obavljanja ribolova na plovilu smije biti samo onoliko ribolovnih alata i
opreme koliko je upisano u povlastici.

Članak
5.

Prilikom
obavljanja ribolova smije se koristiti samo plovilo čije je ime ili registarska
oznaka upisana u povlastici.

Članak
6.

Prilikom
obavljanja ribolova smije se koristiti sljedeća oprema za ribolov:

1.
mrežica za prihvat ribe (sak) – dva (2) komada;

2.
mreža čuvarica za spremanje ribe (nec) – dva (2) komada;

3.
bućkalo – jedan (1) komad;

4.
kuka – jedan (1) komad.

Članak
7.

U
slučaju kada gospodarski ribolov obavlja samo jedna osoba u plovilu za
obavljanje ribolova se iz razloga sigurnosti može nalaziti još jedna osoba,
čija se pomoć može koristiti u ribolovu.

Članak
8.

Zabranjeno
je postavljanje bilo kakvih stalnih ili povremenih pregrada s kojima se u
potpunosti pregrađuje ribolovna voda.

Članak 9.

(1) Zabranjena je upotreba
umjetne rasvjete prilikom obav­ljanja gospodarskog ribolova.

(2) Iznimno od odredbe stavka 1.
ovog članka, iz razloga sigurnosti na plovilu se smiju nalaziti ukupno do dvije
ručne baterijske svjetiljke.

GLAVA II.

Članak
10.

Glavom
II. ove Naredbe određuje se:

1.
vrsta ribolovnih alata, opreme i mamaca koju ribič smije rabiti u
rekreacijsko-športskom ribolovu;

2.
količina ribolovnih alata, opreme i mamaca koju ribič smije rabiti u
rekreacijsko-športskom ribolovu.

Članak
11.

(1)
Rekreacijsko-športski ribolov ciprinidnih vrsta riba smije se obavljati najviše
s tri (3) ribolovna alata (štapa), sa ili bez ribičke role.

(2)
Svaki ribolovni alat iz stavka 1. ovog članka smije imati najviše jednu (1)
udicu.

(3)
Odredba stavka 2. ovog članka ne odnosi se na umjetni mamac-varalicu.

Članak
12.

(1)
Rekreacijsko-športski ribolov salmonidnih vrsta riba smije se obavljati samo s
jednim (1) ribolovnim alatom (štapom) s ribičkom rolom.

(2)
Ribolovni alat iz stavka 1. ovog članka smije imati najviše jednu (1) udicu
(mušicu ili varalicu).

Članak
13.

(1)
Zabranjeno je loviti ribu u ribolovnim vodama uz uporabu strane (alohtone)
vrste ribe (žive ili mrtve) kao mamca.

(2)
Zabranjen je rekreacijsko-športski ribolov u ribolovnim vodama u kojima
obitavaju salmonidne vrste riba uz uporabu prirodnih mamaca (ribe, gliste,
kukci i sl.).

Članak
14.

(1)
Umjetni mamac-varalica može imati najviše do dvije (2) udice (jednokuka,
dvokuka ili trokuka) sa ili bez kontrakuke.

(2)
Umjetni mamac-mušica smije imati samo jednu (1) udicu sa ili bez kontrakuke.

Članak
15.

Danom
stupanja na snagu ove Naredbe prestaje važiti Nared­ba o ribolovnim sredstvima
s kojima se može obavljati privredni i sportski ribolov (»Narodne novine«, br.
20/74, 5/75, 16/75 ).

Članak
16.

Ova
Naredba stupa na snagu osmog dana od dana objave u »Narodnim novinama«.

Klasa:
011-02/02-01/108

Urbroj:
525-01-02-1

Zagreb,
2. prosinca 2002.

Ministar
**mr. sc.** **Božidar
Pankretić**, v. r.

Naredba, NN 149/2002-2407